KIRJALLINEN KYSYMYS E-2764/97 komissiolle esittäjä(t): Irene Soltwedel-Schäfer (V) (1. syyskuuta 1997)

Aihe: BSE/Creutzfeldt-Jakobin tauti

1. Suuri osa Creutzfeldt-Jakobin tautitapauksista jää toteamatta, koska pitkälle edennyttä dementiaa vaaditaan taudin diagnosoimiseksi, vaikka sitä ei välttämättä ole. Mihin toimiin komissio on ryhtynyt tällä tavalla väärentyneiden epidemiologisten tietojen oikaisemiseksi?

2. Miten on pyritty varmistamaan, että tartunnan saaneiden ja sairaiden BSE-nautojen osuus ulkoisesti (näennäisen) terveistä eläimistä todetaan Englannissa ja Saksassa käynnissä olevissa teurastusohjelmissa? Tällainen selvitys on tarpeen tartunnan saaneiden eläinten todellisen lukumäärän tunnistamiseksi ja johtopäätöksien tekemiseksi uudentyyppisen Creutzfeldt-Jakobin taudin puhkeamisesta ihmisillä, ottaen erityisesti huomioon, että pitkän itämisajan vuoksi tavallisia BSE-taudin oireita ei voi vielä havaita, kun nauta teurastetaan ennen kolmatta ikävuotta, vaikka sillä on taudinaiheuttaja. Yhteistyö sveitsiläisten kanssa tällä alalla olisi ehdottomasti tarpeellista.

3. Mitä mieltä komissio on BSE:n tai uudentyyppisen Creutzfeldt-Jakobin taudin mahdollisesta epidemiologisesta kehityksestä kun otetaan huomioon, että itämisaika korreloi tartunnan saaneiden osien määrän kanssa ja että tartunnan saaneiden nautojen eri kudokset sisältävät eri määriä saastunutta ainesta (esimerkiksi lihasaines, jota käytetään ihmisten ravinnoksi, sisältää pieniä määriä saastunutta ainesta, mutta taudin itämisaika on siten todennäköisesti pitkä)?

Komission jäsenen Pádraig Flynnin komission puolesta antama vastaus (6. lokakuuta 1997)

1. Arvoisa parlamentin jäsen viittaa tietoihin, jotka koskevat toteamattomia Creutzfeldt-Jakobin taudin tapauksia. Komissio on pyytänyt kutakin jäsenvaltiota toimittamaan tiedot rekisteröidyistä Creutzfeldt-Jakobin taudin tapauksista puolivuosittain vuodesta 1996 lähtien. Komissio on tietoinen siitä, että tämän taudin itämisaika on useita vuosia, ja että kliinisten oireiden kehittyminen kestää useita kuukausia, jopa vuosia. Kansalliset terveysviranomaiset toimittavat tapauksia koskevat tiedot kussakin jäsenvaltiossa tosiasiallisesti rekisteröityjen (vahvistettujen tai todennäköisten) tapausten perusteella. Vahvistettujen tai todennäköisten tapausten määritelmä annettiin Biomed 1 -ohjelmasta rahoitetun ensimmäisen tutkimusohjelman yhteydessä. Komissio käyttää näitä määritelmiä suorittamissaan tutkimuksissa. Creutzfeldt-Jakobin taudin seurantaa koskevaa yhteistyötä jäsenvaltioiden kanssa on lisätty Biomed 2 -ohjelman toisen tarjouspyynnön yhteydessä.

2. Tällä hetkellä ei ole käytössä eikä ole hyväksytty mitään diagnostista testiä karjalle, jolla ei ole selviä neurologisia oireita. Sen sijaan komissio seuraa tarkkaan kaikkia erikoistutkimuksia, joissa pyritään kehittämään luotettavia testejä sovellettaviksi teurastusohjelmissa sekä eläviin eläimiin.

3. Arvoisan parlamentin jäsenen kysymys viittaa annoksen ja vaikutuksen väliseen suhteeseen sekä tarkkaan tietoon taudinaiheuttajasta, mitä tiedeyhteisöllä ei vielä ole. Komissio on pyrkinyt erityisesti huolehtimaan siitä, että näitä kysymyksiä käsitellään muiden kysymysten ohella spongiformisia enkefalopatioita koskevan erityisen tarjouspyynnön ((EYVL C 134, 29.4.1997. )) yhteydessä. Tämän erityisen tarjouspyynnön tavoitteena on erityisesti tutkia kaikkia tämän ongelman osatekijöitä, jotka liittyvät riskinarviointiin ja riskeistä tiedottamiseen, jotta Euroopan kansalaisilla, joita arvoisa parlamentin jäsen edustaa, olisi aiheesta tarkat ja luotettavat tiedot.